b'\n_START_ARTICLE_\nMolosi\n_START_PARAGRAPH_\nMolosi (gr\xc5\xa1ko: \xce\x9c\xce\xbf\xce\xbb\xce\xbf\xcf\x83\xcf\x83\xce\xbf\xce\xaf [Mollosoi]), anti\xc4\x8dno gr\xc5\xa1ko pleme, ki se je \xc5\xbee v mikenskem obdobju (1600-1200 pr. n. \xc5\xa1t.) priselilo v Epir. Njihovi severovzhodni sosedje so bili Haonci, ju\xc5\xbeni pa Tesproti. Severno od njih so \xc5\xbeivela ilirska plemena. Molosi so bili \xc4\x8dlani Epirske zveze, dokler niso v tretji makedonski vojni (171-168 pr. n. \xc5\xa1t.) prestopili na makedonsko stran. Rezultat je bil porazen: ma\xc5\xa1\xc4\x8devalni Rimljani so 150.000 prebivalcev zasu\xc5\xbenjili in Molosijo priklju\xc4\x8dili Rimskemu cesarstvu.\n_START_SECTION_\nMitologija\n_START_PARAGRAPH_\nPo gr\xc5\xa1ki mitologiji so bili Molosi potomci Molosa, enega od treh sinov Neoptolema, sina Ahila in Dejdameje. Po opusto\xc5\xa1enju Troje so se Neoptolem in njegovi vojaki naselili v Epirju in se zlili z doma\xc4\x8dim prebivalstvom. Molos je nasledil Epirsko kraljestvo po smrti Helena, sina Priama in Hekube Trojanske, ki se je po Neoptolemovi smrti poro\xc4\x8dil z njegovo nekdanjo svakinjo Andromaho. Plutarh pravi, da nekateri zgodovinarji kot prvega epirskega kralja omenjajo Faetona, enega od tistih, ki so v Epir pri\xc5\xa1li skupaj s Pelazgom. Plutarh pi\xc5\xa1e tudi to, da sta se med Molose naselila Deukalion in Pira, ki sta pred tem opravila vrsto molitev k Zevsu in Dodoni.\n_START_SECTION_\nAnti\xc4\x8dni viri\n_START_PARAGRAPH_\nStrabon pi\xc5\xa1e, da so bili Molosi, Haonci in Tesproti najslavnej\xc5\xa1a plemena med \xc5\xa1tirinajstimi epirskimi plemeni in so obvladovala celo regijo. V zgodnjem obdobju so vladali Haonci, kasneje pa Tesproti in Molosi. Nekaj podobnega trdi tudi Plutarh._NEWLINE_Molosi so bili znani po svojih velikih divjih psih, ki so jih pastirji uporabljali za \xc4\x8duvanje \xc4\x8dred. Po njih je dobila ime izumrla pasma gr\xc5\xa1kih psov molosov. Vergil pravi, da so v anti\xc4\x8dni Gr\xc4\x8diji pogosto uporabljali te\xc5\xbeke molo\xc5\xa1ke pse, prevsem za lov (canis venaticus) in \xc4\x8duvanje premo\xc5\xbeenja in \xc5\xbeivine (canis pastoralis): "Z njim na stra\xc5\xbei se ti ni treba bati polno\xc4\x8dnih tatov, napadov volkov ali zahrbtnih iberskih razbojnikov"._NEWLINE_Strabon omenja, da so Tesproti, Molosi in Makedonci starej\xc5\xa1e mo\xc5\xa1ke nagovarjali s \xcf\x80\xce\xb5\xce\xbb\xce\xb9\xce\xbf\xce\xaf [pelioi], starej\xc5\xa1e \xc5\xbeenske pa s \xcf\x80\xce\xb5\xce\xbb\xce\xb9\xce\xb1\xce\xaf [peliai], kar pomeni "siv". V anti\xc4\x8dni gr\xc5\xa1\xc4\x8dini beseda \xcf\x80\xce\xad\xce\xbb\xce\xb5\xce\xb9\xce\xb1 [peleia] pomeni goloba, verjetno zaradi pepelnato sive barve njegovega perja. Gr\xc5\xa1ki senatorji so se zaradi svojih sivih las imenovali \xce\xa0\xce\xb5\xce\xbb\xce\xb9\xce\xb3\xcf\x8c\xce\xbd\xce\xb5\xcf\x82 [Peligones], kar je podobno makedonskemu \xce\xa0\xce\xb5\xce\xbb\xce\xb9\xce\xb3\xe1\xbe\xb6\xce\xbd\xce\xb5\xcf\x82 [Peliganes].\n_START_SECTION_\nVojni z Iliri\n_START_PARAGRAPH_\nLeta 385 pr. n. \xc5\xa1t. so Molose napadli Iliri, ki jih je nahujskal in podprl Dionizij Siraku\xc5\xa1ki, da bi na prestol postavil epirskega princa Alketa, ki je bil begunec na njegovem dvoru. Dionizij je s to potezo nameraval dobiti oblast nad celim Jonskim morjem. Ko se je razvedelo za napad Ilirov, se je v vojno vme\xc5\xa1ala \xc5\xa0parta in pregnala Ilire pod Bardilisovim poveljstvom. Iliri so pred tem upusto\xc5\xa1ili Molosijo in pobili 15.000 prebivalcev._NEWLINE_Drug ilirski napad na Molosijo je bil leta 360 pr. n. \xc5\xa1t.. Moloski kralj Arib Epirski je civilno prebivalstvo evakuiral v Etolijo in dovolil Ilirom neovirano plenjenje. Na njihovem povratku jih je, otovorjene s plenom, napadel in porazil.'